О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Спаваћа кола Србијавоз) између Републике Србије и Европске банке за обнову и развој, потписаног у Београду 31. октобра 2025. године (у даљем тексту: Уговор о гаранцији), садржани су у чињеници да је Европска банка за обнову и развој одобрила зајам од 42.000.000 евра Акционарском друштву за железнички превоз путника ,,Србијавоз”, Београд, као зајмопримцу, према Уговору о зајму (Спаваћа кола Србијавоз) који је, такође, потписан 31. октобра 2025. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2025. годину („Службени гласник РС”, број 94/24) предвиђено је давање гаранције Републике Србије Европској банци за обнову и развој (у даљем тексту: Банка) у износу до 42.000.000 евра по основу задужења Акционарског друштва за железнички превоз путника ,,Србијавоз”, Београд (у даљем тексту: „Србијавоз а.д.”), као зајмопримца за финансирање пројекта Набавка 12 нових спаваћих кола, што се односи на пројекат Спаваћа кола Србијавоз (у даљем тексту: Пројекат), како и гласе називи нацрта уговора о зајму и уговора о гаранцији.

Влада је на седници одржаној 24. октобра 2025. године, Закључком 05 Број: 48-11370/2025-1 утврдила Основу за вођење преговора са Европском банком за обнову и развој, у вези са одобравањем зајма Акционарском друштву за железнички превоз путника ,,Србијавоз”, Београд, уз гаранцију Републике Србије, ради спровођења Пројекта, одредила састав делегације Републике Србије за вођење преговора, прихватила Нацрт уговора о зајму (Спаваћа кола Србијавоз) између Акционарског друштва за железнички превоз путника ,,Србијавоз”, Београд и Европске банке за обнову и развој и усвојила Нацрт уговора о гаранцији (Спаваћа кола Србијавоз) између Републике Србије и Европске банке за обнову и развој.

„Србијавоз а.д.” последњих година спроводи активности на модернизацији возног парка и објеката за одржавање. Након издвајања „Србијавоз а.д.” из некадашње „Железнице Србије” а.д. 2015. године, наслеђен је возни парк спаваћих кола који је бројао 19 кола која су технолошки потпуно застарела. Чак и са тако застарелим возним парком, саобраћало је 30 међународних возова дневно. Тренутно, „Србијавоз а.д.” у свом возном парку поседује само четири вагона за спавање која су стара 40 - 60 година и која не испуњавају услове за железничка тржишта Европске уније (у даљем тексту: ЕУ) због ниских брзина и потпуне технолошке застарелости.

Набавка 12 модерних железничких спаваћих кола за брзине до 200 km/h представља један од стратешких корака за „Србијавоз а.д.” чиме ће се постићи подизање нивоа квалитета услуга превоза, као и повећати капацитет и конкурентност овог предузећа на европском тржишту уз економске и еколошке користи. Поред наведеног, овим пројектом се пружа подршка „Србијавоз а.д.” у ширењу међународних путничких услуга и отварању изузетних прилика да се са новим, модернизованим спаваћим колима високог стандарда погодних за брзе пруге Република Србија поново саобраћајно повеже са Европом, посебно са кључним европским градовима, као што су Солун, Филах, Беч, Минхен и Праг. Посебан значај овог пројекта јесте повећање привлачности и конкурентности железничког саобраћаја којим би се обезбедио већи комфор путника и квалитет путовања.

С обзиром на растућу потребу за одрживим и удобним превозом, очекује се да ће „Србијавоз а.д.” набавком нових спаваћих кола унапредити пословни модел, побољшати квалитет услуга превоза и повећати број путника (пословни путници, туристи, млади путници, еколошки освешћени корисници итд.). Исто тако, олакшаће се приступ значајним туристичким и културним дестинацијама, смањујући трошкове и време путовања. Повећање доступности урбаних центара и туристичких локалитета омогућава раст броја посетилаца и доприноси развоју локалних економија.

Посебан значај реализације овог пројекта огледа се у еколошкој одрживости железничког превоза. Наиме, у поређењу с друмским и ваздушним саобраћајем, коришћењем железничког саобраћаја знатно се смањује емисија CO₂ и других загађујућих материја, а енергетски ефикаснија кола, кроз коришћење напредних технологија, смањиће потрошњу енергије и загађење животне средине. Набавком еколошки прихватљивих спаваћих кола доприноси се смањењу негативног утицаја на животну средину у односу на друге видове превоза. Кроз њихово коришћење, возови као превозно средство са ниским еколошким отиском постају све важнија ставка у железничком сектору, у складу са регулативима ЕУ и националним законодавством. Подршка железничком саобраћају је кључна за развој еколошких решења и туризма, а инвестиције у модернизацију и промоцију железница повећавају њихову улогу у друштву.

Пројекат се састоји из следећих делова, с тим да ти делови подлежу модификацијама о којима се Банка и зајмопримац повремено могу договорити:

Део А: Набавка нових спаваћих кола;

Део Б: Накнаде; и

Део Ц: Програм техничке помоћи финансиран из донаторских средстава која обезбеђује Банка и који ће укључити међународног или локалног консултанта задуженог за ревизију Обавеза јавног превоза - ОЈП уговора у односу на најбоље међународне праксе и за давање препорука за побољшање и успостављање новог обрасца уговора усклађеног са прописима Европске уније и најбољим међународним праксама.

Укупна инвестиција за набавку кола износи 42.000.000 евра, укључујући додатне трошкове (обука особља, интеграција у систем), а планирани рок за завршетак Пројекта је 31. децембар 2028. године.

Зајмопримац је „Србијавоз а.д.” у оквиру кога ће бити формирана Јединица за реализацију пројекта (*енг. Project Implementation Unit* - PIU) која ће вршити припрему техничких услова и тендерске документације, спроводити тендерски поступак у складу са процедуром Банке, вршити евалуацију понуда и припремати завршни извештај о оцењивању понуда пре одобрења Банке.

Према одредбама Стандардних услова Банке од 1. маја 2025. године, које Банка примењује у својој пословној политици и пракси, односно приликом одобравања зајмова клијентима уз државну гаранцију, дефинисани су следећи финансијски услови за финансирање Пројекта:

* износ задужења 42.000.000 евра;
* период расположивости зајма у трајању од три године од датума ступања на снагу Уговора о зајму или неки каснији датум који Банка може да одреди и о томе обавести зајмопримца и гаранта;
* датуми плаћања обавеза које доспевају по основу камате и главнице су 15. мај и 15. новембар сваке године;
* очекивани рок за завршетак Пројекта је 31. децембар 2028. године;
* минимални износ исплата средстава зајма је 1.000.000 евра;
* период доспећа зајма до 15 година, укључујући период почека до три године;
* зајмопримац зајам отплаћује у 24 једнаке полугодишње рате, при чему први датум отплате главнице почиње на први датум плаћања камате одмах након треће годишњице од датума потписивања Уговора о зајму;
* примена варијабилне каматне стопе уз могућност да Зајмопримац одабере да плати камату по фиксној каматној стопи на цео или било који део зајма који у том тренутку буде неотплаћен;
* предвиђена могућност превремене отплате, као и отказивања зајма у минималном износу од 2.000.000 евра;
* провизија која се плаћа Банци за неискоришћени део зајма је 0,5% годишње;
* приступна накнада која се једнократно плаћа Банци из средстава зајма у износу од 1% (420.000 евра) од износа главнице зајма.

Поред наведених средства зајма у износу од 42.000.000 евра, Банка намерава да обезбеди средства за техничку сарадњу у износу од 50.000 евра на бази гранта како би помогла Зајмопримцу у реализацији Дела Ц Пројекта.

Уговором о гаранцији предвиђено је да Република Србија безусловно гарантује, као примарни дужник, а не само као јемац, прописно и правовремено плаћање свих доспелих износа и извршавање преузетих обавеза зајмопримца у складу са Уговором о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о гаранцији (Спаваћа кола Србијавоз) између Републике Србије и Европске банке за обнову и развој, потписаног у Београду 31. октобра 2025. године у оригиналу на енглеском језику.

Одредба члана 2. овог закона садржи текст Уговора о гаранцији (Спаваћа кола Србијавоз) између Републике Србије и Европске банке за обнову и развој, у оригиналу на енглеском језику и преводу на српски језик.

У одредби члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.